b'\n_START_ARTICLE_\nHeddal stavkirke\n_START_SECTION_\nInteri\xc3\xb8r\n_START_PARAGRAPH_\nKirkens interi\xc3\xb8r b\xc3\xa6rer preg av perioden etter den lutherske reformasjonen i 1536/1537 og de senere restaureringene._NEWLINE_En kirkebenk fra 1300-tallet er oppbevart i Gol stavkirke p\xc3\xa5 Folkemuseet. En ringformet lysekrone med plass til 23 lys og et antemensale fra 1250 oppbevares ved Universitetet i Oslo, oldsakssamlingen.\n_START_SECTION_\nSagnet\n_START_PARAGRAPH_\nDet finnes et gammelt sagn om hvordan kirken ble bygd p\xc3\xa5 tre dager. _NEWLINE_Sagnet forteller at fem b\xc3\xb8nder i Heddal slo seg sammen om \xc3\xa5 reise kirken. En dag traff en av dem, Raud Rygi, en ukjent mann som var villig til \xc3\xa5 bygge kirken, men bare om han fikk oppfylt en av tre ting; Raud Rygi m\xc3\xa5tte enten skaffe sol og m\xc3\xa5ne ned fra himmelen, la sitt hjerteblod renne eller gjette navnet p\xc3\xa5 den fremmede. Det siste mente Raud han skulle ha god tid til \xc3\xa5 greie, og s\xc3\xa5 gikk han med p\xc3\xa5 avtalen._NEWLINE_Men Raud fikk liten tid p\xc3\xa5 seg til \xc3\xa5 l\xc3\xb8se g\xc3\xa5ten. Alt f\xc3\xb8rste natta var alle materialene p\xc3\xa5 plass, den andre natta reiste spiret seg og tredje dagen ville kirka st\xc3\xa5 ferdig. I redsel for livet gikk Raud over jordene sine og grunna over navnet til denne fremmede. Da han var kommet i n\xc3\xa6rheten av Svintruberget (som man ser s\xc3\xb8r\xc3\xb8st for kirken), h\xc3\xb8rte han en vakker og sterk sang inne fra fjellet: _NEWLINE_"Hys, hys vesle b\xc3\xa5ne, _NEWLINE_imorgo kjem Finn med m\xc3\xa5ne, _NEWLINE_sol og kristenhjarte ei sk\xc3\xa5ne _NEWLINE_til moro og leiker for b\xc3\xa5ne".  _NEWLINE_Dermed var g\xc3\xa5ten l\xc3\xb8st. Byggmesteren var trollet Finn og han bodde i Svintruberget. Slik berget Raud Rygi livet, og Heddal fikk sin kirke. Men Finn kunne ikke t\xc3\xa5le klangen fra kirkeklokkene og derfor flyttet han senere til fjellet Himingen._NEWLINE_Sagnet er en variant av vandresagntypen: Finn-sagnet.'